Video: ‘Aanranding’ ná vrou glo te bang is om stil te hou‘n Skermgreep uit die video. Die Tshwane-metropolisie stel ondersoek in nadat ŉ vrou wat oënskynlik te bang was om laatnag langs die pad stil te hou, Dinsdagaand by ŉ vulstasie in Centurion glo deur metropolisielede aangerand is. In beeldmateriaal van die voorval kan gesien word hoe die vrou om 23:25 by die vulstasie in Lyttelton stilhou, uitklim en dan hardhandig deur ŉ vrouebeampte tot by die metropolisie se bussie geboender word. In die beeldmateriaal lyk dit of die jong vrou haar teësit wanneer daar probeer word om haar in die bussie te laat klim. Sy word rondgepluk en dit lyk of sy in ŉ stadium op die grond lê, waar haar hande agter haar rug geboei word. Sy moet dan in die gemerkte bussie klim en die video eindig wanneer die voertuig begin wegry. Isaac Mahamba, woordvoerder van die Tshwane-metropolisie, het gesê die departement is bewus van die video en bevestig dat diegene betrokke wél metropolisielede is. “In dié stadium word ŉ interne ondersoek gedoen. Ons het verklarings by die betrokke lede afgeneem en die saak is in ŉ gevorderde stadium,” het Mahamba gesê. Hy het gesê die hoof van die metropolisie sal die dossier nou eers bestudeer, waarna verdere kommentaar sal volg. ŉ Video van die voorval is wyd op sosiale media versprei en het reeds duisende kommentare ontlok. Hoewel talle mense vir die metropolisie in die bresse getree en gesê het dat hulle bloot hul werk doen, het ander die vrou se optrede verdedig en haar aangemoedig om regstappe teen die betrokkenes te doen. Baie mense het ook gesê hulle is self te bang om stil te hou wanneer hulle op veral ŉ afgeleë plek deur die polisie, of mense wat lyk soos die polisie, beveel word om stil te hou. YOUNG WOMAN ALONE DID NOT WANT TO PULL OVER IN A POORLY LIT UP AREA WHERE THEY ATTEMPTED TO STOP HER. SHE DROVE TO A FILLING STATION WHICH WAS WELL LIT. HERE IS THE RESULT. INCIDENT OCCURRED IN LYTTLETON PTA. Posted by Intelligence Bureau SA on Thursday, December 5, 2019